**פרשת בא**

**פרק יב**

(לא) ויקרא למשה וגו'. כבר נתבאר לעיל י"א ח' שלפי הפשט קרא פרעה אותם ע"י עבדיו, והמה משה ואהרן לא הוזהרו מלצאת מפתח ביתם, אבל דעת רז"ל שפרעה עצמו בא אליהם:

ויאמר קומו צאו מתוך עמי. ולא אמר מארצי, להורות שלא כוון ליציאה מקומית בלבד כמו שחשבו עם מצרים כמבואר במקרא ל"ג, אלא יציאה לחלוטין והיינו מתוך עמי, כאשר היו רגילים להיות עם חיל מצרים יושבי מבצריו פתום ורעמסס, וכמו שביארנו לעיל ו' ז' בהר"ד ע"פ ברייתא דת"כ שהיו עבדים למלוכה ולא לעבדיו, ועתה אמר שיצאו מתוך עמו. והטעם הוא כמו שכתבתי לעיל ה' ג' משום שמעתה קרא לישראל בני בכורי ישראל ולא עברים ע"ש, וזהו שאמר הקדוש ברוך הוא למשה כשלחו כלה גרש יגרש, וביארנו שלא ישלח על שלשה ימים אלא לחלוטין, וע"ע מש"כ ריש פ' בשלח. והנה נדגש הצד"י של צאו ע"פ מסורה, ובכ"מ דגש כזה מורה שנאמר בקול מחריד אוזן שומעיו כמש"כ בס' בראשית י"ט ב' וי"ד, וע' מש"כ בקדמת העמק אות ז', וכן כאן אם היה נכתב צאו בלא דגש, היה במשמע שאמר פרעה בדבור פשוט שתוכלו לצאת אבל לא שהכריחם לכך, אבל עתה דכתיב בדגש משמעו שאמר בגערה צאו מכאן בעל כרחכם איני רוצה שתתעכבו עוד. והיינו שאמר הקדוש ברוך הוא למשה גרש יגרש, ואין הכונה על מה שכתוב ותחזק מצרים על העם למהר לשלחם מן הארץ, שאין בזה משמעות על גירושין בע"כ, אלא לשלחם כפי רצונם לצאת, ותו דאין זה מאמר פרעה שאמר ה', אלא של מצרים, ותו הרי לא היה דעת מצרים לחלוטין, אלא כדי שישובו אחר עבודת ה' ועל מנת כן השאילום, אלא כונת המקרא כלה גרש יגרש, הוא דבר פרעה קומו צאו מתוך עמי, וכ"כ הרמב"ן, ומצרים לא ידעו דבר פרעה:

**העמק דבר שמות פרק י**

(ב) ואת אתתי אשר שמתי במצרים. וגם בשביל אותם הידיעות ששמתי לפרעה נדרש גם לישראל לדעת ביחוד, נמצא **שהתכלית לאוה"ע אינו אלא לדעת בדרך כלל מענין השגחה ויכולת ה', ולישראל התכלית עוד בפרט לדעת איך לירא מפניו ולעבדו**. וזהו דבר יהושע ד' כ"ד למען דעת כל עמי הארץ את יד ה' כי חזקה היא למען יראתם את ה' אלהיכם כל הימים, פי' לכל עמי הארץ אין המבוקש אלא שידעו את יד ה' ותהיה יראה כללית שלא לעבוד ע"ז וכדומה, שאין שייך ע"ז לומר כל הימים, שהרי אין זה מתחלק לימים כי יראה תמידית היא בלי הפסק, אבל לישראל המבוקש גם לירא ממנו ית' בעבודת תורה ומצות, שהוא מתחלק בכל יום מעין מצותיו, ונופל ע"ז לשון כל הימים. וכן שלמה המלך בתפלתו במלכים א' ח' אמר בישראל למען יראוך כל הימים, ובאוה"ע אמר למען ידעון כל עמי הארץ את שמך ליראה אותך כעמך ישראל, ולא אמר כל הימים:

(ג) ויאמרו אליו. היינו משה לאהרן ואהרן לפרעה:

לענות מפני. דקדק להגיד שיודע שנתענה מפני ישראל ויודע ומכיר בכבודם, ורוצה להיטיב להם מעתה כמו שכתבנו לעיל ט' ל"ה, אבל עדיין מאן לענות מפני כבוד ה', שרצונו שעמו יעבדו אותו:

(ו) ומלאו בתיך וגו' אשר לא ראו. אם בא לצייר את הרבוי הוא מיותר, שהרי זה ידענו מדכתיב ומלאו בתיך וגו', וגם לשון אשר אינו מדוקדק, אלא על המינים קאי, כאשר יבואר להלן י"ד שהיו כמה מיני ארבה שאינם מצוים ביבשה כלל, ומעולם לא ראו המה ואבותם מינים אלו, ועתה היו מלאים בבתים:

ויפן. משמעו הפך פניו לאחוריו כמש"כ להלן ל"ב ט"ו שלא נהג עתה בכבוד המלך שהיה נפטר לאחוריו, והיינו משום שכבר הודה שהוא הרשע ומ"מ מקשה לבו:

ויפן ויצא. היינו משה ואהרן, ומשום שהיה ביאה ויציאה של אהרן תלוי במשה, מש"ה כתיב בלשון יחיד, וכמש"כ בס' בראשית מ"ח ט"ז ובזה הספר להלן י"ד כ'. ויותר נוח לומר משום דכתיב ויפן שלא נהג בכבוד, וזה לא עשה אלא משה שהיה אלהים לפרעה ולא ירא ממנו, משא"כ אהרן:

(ח) ויושב את משה ואת אהרן. הכי מיבעי ויושב משה ואהרן, אלא בא ללמדנו כי לא שלח אחריהם איזה עבד, אלא אותם שרים החשובים ויושבים עם פרעה בעצה, מש"ה כששבו משה ואהרן שבו גם המה אתם:

מי ומי ההלכים. כסבור היה שילכו אנשים בני עבודה כמו שאמר לכו נא הגברים וגו', דלשון גברים משמעו אנשים בעלי גבורה שהמה מסוגלים יותר לעבודה, אבל לא נשים ונערים וזקנים, ועל זה השיבו,

(ט) בנערינו ובזקנינו נלך. שגם המה מחויבים בעבודה כמו הגברים, וגם, בבנינו ובבנותינו וגו'. אף על פי שהמה באמת לאו בני עבודה נינהו, מ"מ נלך עמהם, כי חג ה' לנו. והוא שמחה ואי אפשר לשמוח בלי בנים ובנות, והצאן ובקר אנו צריכין לקרבן החג:

(י) כאשר אשלח אתכם ואת טפכם. זה לא עלה על הדעת שיבקשו עוד להוליך הטף במדבר, ומי יכלכל צרכיהם במדבר והלא ימותו ברעב, והיינו, כי רעה נגד פניכם. אתם מבקשים רעתכם להוליך טף במדבר בארץ ציה ושממה:

(יא) לכו נא הגברים ועבדו את ה'. הודיע דעתו ועצתו שילכו רק הגברים, כי אותה אתם מבקשים. אפילו שאינם יכולים לחוג לפני ה' שזהו לגדולי הדור כמש"כ לעיל ה' ג', מ"מ כולם בני עבודה נינהו, אבל למה תבקשו אותם שאינם ראוים לעבודה:

(טו) אשר **הותיר** הברד. ולעיל כתיב אשר **השאיר** הברד, ויש נ"מ במשמעות, **דנותר** משמעו דממילא נותר ולא בכונת המותיר, אבל **השאיר** משמעו בכונה השאיר, ועי' ס' במדבר ט' י"ב, מש"ה כאן דמיירי בעץ היער והגנות, שהרי עצי השדה כבר נשברו ע"י הברד, משא"כ עצי היער והגינה, כמש"כ לעיל ט' כ"ה, מש"ה כתיב הותיר שממילא ניתותר, אבל בחטה וכוסמת אף על גב שהיו אפילות היו ראוים ע"פ הטבע ליקצץ ע"י הברד העז, אלא שנעשו להם פלאות בהשגחה, וכמש"כ רש"י לעיל שם ל"א, מש"ה כתיב אשר השאיר הברד, ועי' בסמוך י"ט:

(יט) לא **נשאר** ארבה אחד. פירש"י בשם המדרש אפילו מלוחים, והדרש הוא מדלא כתיב לא **נותר** ממילא, אלא לא **נשאר** משמעו אפילו מה שבכונה נעשה שיהיה **נשאר**, גם זה לא היה:

(כב) את ידו. כאן לא כתיב מטהו כמו במכת ברד וארבה, ובא לרמז בזה שכן בא עי"ז **יד חזקה הוא הדבר שבישראל** שמתו אז אנשים שלא רצו לצאת, ועי' עוד פ' הסמוך:

(כג) ולכל בני ישראל היה אור במושבתם. לא נצרך הכתוב להודיענו כ"א במכת ערב ודבר לצורך ענין, אבל כאן ע"כ **בא לרמז שבמות רשעי הדור בא אור לישרים**, ועי' ס' דברים י"א ו' ששמחו ישראל במיתת דתן ואבירם, וכאן ג"כ **היה אור במות המסרבים לצאת**, ועוד **היה להם אור במה שלא ראו המצרים** את הדבר, וכדתניא במכילתא ר"פ בשלח והודו ושבחו להקב"ה שלא ראו כו'. ונכלל בזה הלשון עוד **שהיה להם אור במושבות מצרים** כפירש"י בשם המדרש. ונראה עוד שבא הכתוב להודיע זה משום דבזה יבואר מקרא הסמוך:

(כד) אל משה. ולא כתיב למשה, כבר ביארנו לעיל ח' כ"א דבמקום שביקש הנחה קרא אותו בשמו להוקירו ולכבדו. והא דלא כתיב כאן ולאהרן, משום שהשלוחים היו מאנשי ישראל שהמה דברו עם משה ג"כ, כמש"כ לעיל ז' א' שבעיני ישראל לא היה משה כאלקים, והכל ידעו שהדבר תלוי אך במשה, אלא שעד כה היה אהרן המליץ בינו ובין פרעה, ועתה כסבור פרעה שהשלוחים אנשי ישראל יהיו ביניהם, ומסתמא הלך גם אהרן כדבר ה', אלא שלא קראו פרעה ע"פ דברי רשעי ישראל שהיו בביתו, ואמרו כי אין להם פחד ממשה והם יהיו המליצים וכמו שיבואר במקרא כ"ח:

(כה) גם אתה וגו'. עוד ימעט לנו צאן ובקר שלנו אלא גם אתה וגו', וכן היה, והיינו שאמר פרעה וברכתם גם אותי, והוא על קרבנותיו כמו שיבואר שם:

(כז) ויחזק ה' וגו'. הוסיף חזוק הלב, שגם בעוד שהמכה ממשמשת לא נענה לשלח, וזה מפלאות ה' ג"כ כדי להגיע לתכלית הנרצה:

(כח) תמות. הוא פלא, והרי ידע פרעה שאין בידו להרגו ואלו היה בידו כבר הרגו, וכדאיתא בש"ר פ"ט כשהיה משה יוצא מאצל פרעה היה אומר אם יבא אצלי אני הורגו אני צולבו אני שורפו, וכשהיה משה נכנס מיד נעשה פרעה מטה, אבל בת"י ביאר שאמר שימסור אותו לרשעי ישראל שרוצים להרגו, והוא לא ידע מעסק הדבר שהיה באותה שעה בישראל. ועד כה לא אמר כזאת, שכסבור שכמו שהוא אלהים עליו כמו כן הוא בישראל, אבל משעה שאמרו השלוחים לקרא לו לבדו והמה ידברו עמו כמש"כ לעיל, מצא לב לחשוב שכמו כן יוכלו לו להרגו ממש:

**העמק דבר שמות פרק יא**

(ב) וישאלו. שכל מצרים לא ידעו מחשבת פרעה ודבריו למשה, וכסבורים שעוד ישובו למצרים וכמש"כ לעיל ז' ה', ובספר במדבר ר"פ מסעי, מש"ה השאילום ולא היה בזה שמץ עולה, שהרי בדין היה להקב"ה לצוות לבוז ג"כ, אלא שרצונו ית' היה שיהיה בזה האופן כדי שירדפו אח"כ אחרי ישראל, וכדי שיצאו ישראל בחפזון כמש"כ להלן י"ב י"א, ובס' דברים ט"ז ג' נתבאר יותר, ודעת אלהים אין חקר:

איש מאת רעהו וגו'. לעיל ג' כ"ב כתיב ושאלה אשה משכנתה ומגרת ביתה, שאז היו הדברים שיצאו מיד, ולא היה התרועעות לישראל עם אנשי מצרים רק עם שכנות, אבל כאשר עלה כי לא נגאלו עד שהשהה י"ב חודש שהיה משפט מצרים, וממכת ערוב ואילך השיגו התרועעות הרבה, ולא עוד אלא במכת חשך שלא קמו איש מתחתיו ג' ימים והאיך התענו כולם ג' ימים, אלא ישראל שהיה אור במושבותם הושיטו להם מזון וכל ההכרחי, ולא שמחו לאידם ולא נקמו בהם, ובזה השיגו ישראל חן גדול בעיניהם:

(ג) גם האיש משה. אף על גב שעשה להם רעה רבה:

גדול מאוד וגו' בעיני עבדי פרעה. שהמה כבר הסכימו שיצאו ישראל, ופרעה מקשה לבו בחנם, ומכ"מ ראו כי משה מזדרז להעתיר וחס עליהם מאד, [ובאמת נהג משה בזה כדבר ה' לאברהם אבינו והיית לאב המון גוים, וכמו אב שחס על בנו שהולך בעקשות ולא מיסרו בחנם רק מה שיהיה לתועלת, כך עשה משה עם מצרים], בזה נתגדל כבודו בעיניהם:

(ה) ומת כל בכור. כל אופני בכורה יש בו כח רוחני חזק, יותר מפשוט, ובזה מתחזק כח הקדושה או כח הטומאה שעליו:

(ו) אשר כמהו לא נהיתה וכמהו לא תסיף. ידוע הזרות שבזה הלשון שעירבב לשון זכר עם לשון נקבה, ועי' ת"י וראב"ע והספורנו, והנראה דלא קאי על הצעקה שתהיה גדולה כ"כ, אלא שכך תהיה הצעקה אשר כמהו וגו', היינו שיצעקו כי מכה כזו לא נהיתה. והנה תניא במכילתא בא פ"ז למדנו שע"ז לוקה בארבעה דרכים ועובדיה בשלשה במכה ובהשחתה ובמגפה, מזה למדנו שלא מתו כל הבכורים בבת אחת כעין מכת סנחריב וחילו, אלא הוכו בתחלואים רעים ונשחתה צורתם עד שמתו במיתה משונה, ומעתה יובן שמש"ה עירבב המקרא לשון זכר עם לשון נקבה, ללמדנו שהמכה היתה באה גם כעין דבר ממש שהוא בלשון זכר וגם מחלה משונה המכונה בלשון נקבה:

(ז) אשר יפלה ה' בין מצרים ובין ישראל. כבר נתבאר כ"פ דבכ"מ דכתיב **בין ובין** בהבדלה, יש אמצעי בין שתי הקצוות, וכן הפי' כאן דמצרים ניגפו לגמרי וישראל הכשרים ראוים היו לאותו נס מצד עצמם, והיו ג"כ רשעים שלא היו ראוים הרי הם אמצעים בין הקצוות, ומכ"מ יהיו ניצולים להיות לצוותא לצדיקים כמו שיבואר להלן י"ב כ"ג. ותדעון בזה שלא יחרץ כלב לשונו לשום אדם, כמה הפלגת ההבדל בין מצרים ובין ישראל החביבים, עד אשר אפילו צוותא שלהם יקר בעיני ה', משא"כ שאר אוה"ע אפילו מי שלא היה בכור ולא הרגיש גלוי שכינה, אך אם היה רשע כ"כ שראוי היה להפקד במדת הדין, ניגף על חטאיו או השיג קול חריצת כלבים כאמור. ואמר כאן למען תדעון בלשון רבים לא כמו עד כה, לפי שעד כה לא השיגו כל מצרים זה הידיעה כמו פרעה כמש"כ שם, אבל כאן הכירו הכל הבדל מעלת ישראל בעיני ה':

(ח) כל עבדיך. לפי הדרש בזבחים דק"ב אמר כך בשביל כבוד המלוכה, דבאמת ירד גם פרעה בעצמו כדכתיב ויקרא למשה ולאהרן לילה, וכ"ה ברבה פי"ח, ואף על גב שהיה אפשר לפרש ויקרא למשה וגו' ע"י שלוחו קרא אותם לביתו כמו לעיל כ"פ, פשיטא לחז"ל שא"א לפרש הכי, שהרי מוזהרים היו משה ואהרן לבלי לצאת מפתח בתיהם עד הבקר, וע"כ ירד פרעה והלך להם. וא"כ מפרשי הא דדייק משה לומר ואתם לא תצאו וגו', לאפוקי המון עם ה' הפשוטים וכמו שיבואר שם. אכן לפי הפשט י"ל דדיוק ואתם וגו' לאפוקי משה ואהרן שהם לא יראו מהמשחיתים לחבל:

(י) מארצו. לא מיבעי שלא אבה להוציאם לחרות, אלא אפי' יציאה מקומית לאיזה ימים לא אבה בעקשות הלב. ובא הכתוב להגדיל הפלא לפנינו, ללמדנו כמה מתעלל ה' עם רשעים להעבירם על דעת אנושי כדי להוסיף לחטוא ולפתוח להם פתח להמציא עונם כדי לאבדם:

**העמק דבר שמות פרק יב**

(כב) ולקחתם אגודת אזוב....ואי' ברבה שמות פ"א דמשקוף הוא נגד אברהם ושתי המזוזות נגד יצחק ויעקב, וכבר ביארנו בס' בראשית כ"פ דיסוד התורה החל מאברהם ועבודה מיצחק וגמ"ח ואהבת השלום מיעקב, ולפי המדרש בא הצווי של הדם להזכיר מעשיהם של אבותינו אברהם יצחק ויעקב, היינו ג' דברים שעולם של השגחה פרטית עומד עליהם תורה ועבודה וגמ"ח, וכבר היו במצרים בעלי תורה שידעו איש מפי איש עד אברהם אבינו מקור התורה כמו שנתבאר בס' בראשית, וכן עבודה היינו תפלה ושאר דברים שנכלל בזה, וכן גמ"ח, והזקנים המה חכמי הדור בתורה, המה המשקוף, ובעלי עבודה ובעלי גמ"ח המה המזוזות, והסבר המשל כי כמו המשקוף למעלה מן המזוזות ומעמידם שלא יפלו בהמשך איזה שעה, והמזוזות המה עושים את המשקוף כי בלא מזוזות א"א להיות משקוף כרגע, כך עסק התורה למעלה מעסק עבודה וגמ"ח, והיא המעמידם שלא יפלו בהמשך הזמן כי עבודה בלי תורה אין לה תקומה ולא ע"ה חסיד, וכן גמ"ח רק אם דרך התורה מוליכתו אז היא תעלהו באורח חיים למעלה ומדריכתו להיות ישר ונאמן, וכן להיפך עבודה וגמ"ח המה מקיימי תורה, דמי שעוסק בתורה בלי עבודה כלל אף תורה אין לו כדאיתא ביבמות דק"ט האומר אין לי אלא תורה אף תורה אין לו. ויותר יש לומר דמשום דבעבודה מגיע פרנסה כמש"כ בס' בראשית ובזה הספר לעיל ג' ו', נמצא דבלי עבודה א"א להגיע לתורה, וכן בלי גמ"ח מחזיקי עמלי תורה א"א להיות עמל בתורה, כדתני' במכילתא בשלח פ' ויסע פ"ב רשב"י אומר לא נתנה תורה לדרוש אלא לאוכלי מן הא כיצד היה יושב ודורש ולא היה יודע מהיכן אוכל ושותה ומהיכן לובש ומכסה כו', וע"ע מש"כ בס' במדבר בשירת הבאר ובכ"מ. אמנם לכל א' המחזיק במדה טובה נזכר הדבר השייך לו, לזקני הדור נזכר מעשיו של אברהם אבינו תחלה, ולבעלי עבודה וגמ"ח מעשי יצחק ויעקב, וכל הזכרה טובה בפ"ע נקרא מזבח, נמצא המשקוף ושתי המזוזות המה שלשה מזבחות שכל א' אזכרה בפ"ע, ור"י אומר שהסף נקרא ג"כ מזבח בפ"ע, והיינו מדת דרך ארץ והליכות החיים של ישראל היה לזכרון טוב לישראל, וכדאי' בר"פ איזהו נשך תדר"י אלמלא לא העליתי את ישראל ממצרים אלא בשביל שאין מטמאין בשרצים די, ובמכילתא תניא בשביל ד' דברים נגאלו ממצרים שלא שינו את שמם ולא לשונם ולא נמצא בהם דלטורין כו', כל זה נמשל לסף שהאדם דורך עליו....

(כו) והיה וגו' מה העבדה הזאת לכם. של קרבן פסח, שאין לה שום תכלית כמו כל קרבן בא לרצון או לכפרה, ובכור ומעשר שאינם מרצים ג"כ טעמם ידוע במקומם, אבל פסח למה הוא בא, אם מפני התודה לה' על הנס של יציאת מצרים, לא היתה ראויה אלא לאותה שעה, שלא מצינו מצוה לעשות זכר לנס לעולם, זולת חנוכה ופורים קבעו חכמים בזמנם ג"כ לטעמים ידועים בענין הנס שיהא לנו לזכר, ולא לגוף הנס בלבד, מעתה יש לדעת מה הענין שמורה מעשה הפסח לדורות:

(כז) ואמרתם. לפי שטח הכתוב הוא תשובה לאותו השואל, כמו לשון המקרא להלן י"ג ט"ו ובפרשת ואתחנן ו' כ', אבל הרי אנו רואים דעת המגיד אינו כן, שהעמיד לשון שאלה זו לרשע, וגם לא העמיד תשובה אליו כלל, אלא הקהה את שניו וכו', ובאמת אחר דיוק לשון המקרא יפה דקדק המגיד, שהרי לא כתיב ואמרתם אליהם, כמו דכתיב להלן ואמרת אליו, ובס' דברים ואמרת לבנך, אלא מובן רצון הכתוב דלהשואל לא ישיבו כלל, משום שאמר לכם ולא לעצמו, מובן שבשביל שאינו מבין הטעם של העבודה אינו עושה כלל, וזהו רשע, דמי שהוא עובד ה' אינו מונע מן המעשה אפילו אינו יודע טעם המצוה, אף על גב שודאי יש לחקור טעם המצוה, אבל אין זה נוגע לעבודת המצוה כמש"כ להלן י"ג י', דאפילו אין הטעם עולה יפה, מכל מקום המצוה במקומה, ואחר שאותו השואל על העבודה ואמר לכם, תולה עבודה בידיעת הטעם, הוא רשע, ואין צריך להשיב לו כלל. אלא פי' ואמרתם. בפני עצמכם תשובה על שאלה זו היא, אשר פסח וגו' ואת בתינו הציל. אם נפרש שהוא דבר אחד אינו אלא כפל לשון, שהרי היינו שפסח ה' וגו' לא היתה העברה שולטת בבתינו, וא"כ למאי כתיב עוד ואת בתינו הציל, אלא שני דברים המה, א' אשר פסח וגו', והוא ראוי לזכירה לדורות בארץ ישראל אשר עיני ה' בה בגידולי השדה, ותלוי בשמירת המצות התלוים בארץ כמו שביעית ותרומות ומעשרות, ואם כן אם היו שני שכנים משונים בשמירת המצות היו משתנים גידולי שדותיהם, ודבר זה באמת פלא וקשה להאמין, אבל במה שיזכרו שכך היה בעת העברת ה' במצרים, שפסח ה' בהשגחתו ית', ככה יאמינו שכך הוא המדה גם בארץ ישראל, והוא עיקר ספור יציאת מצרים בזמן שהיו ישראל על אדמתם כמו שביארנו בס' דברים ט"ז, ועי' עוד מש"כ שם בזה. ועוד יהי לזכר ואת בתינו הציל. כי בעת שהיה ראוי לרשעי הדור ליענש על רשעותם, בא זכרון התלמיד חכם על ידי ראיית הדם על המשקוף ומזוזות להציל כל בית אב שלו, וגם זה ראוי לזכור לדורות כי זכות התורה מגין על צוותא שלו. ולזה שייך אמירה זו לשאלת הרשע, לומר כי כמו שיש רשעים עתה כן היו בעת יציאת מצרים, שהיה אז רשעים והפסח של זקני הדור הגין עליהם:

(לב) גם צאנכם גם בקרכם קחו. בכל פרט רבותא בפ"ע, דצאן מסוגל לעשירות מצמר וחלב, ובקר מסוגל לעבודת האדמה ורב תבואות בכח שור [משלי י"ד ד'], ואחר שהוציאם לחלוטין בע"כ יתיישבו באיזה מקום וא"א להיות בלא בקר, אבל צאן היה מקום לחשוב שישאר ביד פרעה ע"כ אמר גם צאנכם, ויש סברא להיפך דצאן מוכשר יותר לקרבן מבקר, והיה עולה על הדעת דהצאן יקחו הכל ולא הבקר מש"ה אמר גם בקרכם: כאשר דברתם. דאפילו כל המקנה, היינו עדרים בשלימות כמש"כ לעיל י' כ"ו:

וברכתם גם אותי. היינו שנתן להם זבחים ועולות להתפלל עליו כדבר משה, והרמב"ן כ' כי לא עשה משה כן, באשר ה' חפץ דכאו לא לכפר עליו רק להענישו ולנער אותו ואת כל חילו בים, ולא נראה שיגנוב משה דעתו, אלא ודאי התפללו עליו בשעה שהגיעו לעבוד את ה', שהיה בהגיעם להר סיני אחר קריעת ים סוף, וידוע דפרעה עצמו ניצל, ועליו התפללו וברכוהו על ימים יוצרו, ואם נימא שלא עשה משה כן, היה מפני שפרעה שינה דבריו ונהפך להיות רודף אחריהם, שוב אבד הבטחת משה לברך אותו בתפלה:

(נ) ויעשו כל בני ישראל. עיקר מצות עשיה דפרשה זו היא מצות מילה שכולם מלו, וע"ז כתיב כאשר צוה ה' את משה ואת אהרן כן עשו, ולפי דרשת המכילתא ס"פ משכו פי' כן עשו משה ואהרן, קשה הא משה ואהרן היו נימולים מכבר, אלא הפי' כאן עשו שהם מלו בעצמן את ישראל, והיינו דאי' ברבה במדבר פי"א מי מלן ר"ב תני לה בשם רשב"י משה מוהל ואהרן פורע כו'. ובזה מדויק הא דכתיב שם את משה ואהרן, וכאן כתיב ואת אהרן, דשם שניהם כאחד הורו לישראל כפי הקבלה, אבל כאן נתחלקו במעשיהם זה מוהל וזה פורע:

**העמק דבר שמות פרק יג**

(טז) והיה לאות על ידכה וגו' כי בחוזק יד וגו'. עתה ביאר הכלי זיין של ישראל שהוא חוזק יד שיש לכל אחד מישראל, ואמר שהתפלין כמו שיש בהם כח התורה לשעבד הלב והמוח למלכות שמים, ככה יש בהם מעין כח התורה שהוא חרבם של ישראל להגן מכל צרה, כאשר כבר ידעו מזה ע"פ שאמר משה בביאור אלהי אברהם וכמש"כ כבר לעיל ג' ו' ט"ו, אבל זה אינו אלא ביחידים הראויים לעמל תורה, ועתה כשבא לקיום כלל האומה נתן מצות תפלין שהוא מעין זכות עמל תורה. ובאו שתי מצות תפלין של יד ושל ראש, כמו תורה שבכתב ובע"פ, תורה שבכתב כולה שמותיו של הקדוש ב"ה, והזוכה לעמוד עליהם מתקיים בו וראו כל עמי הארץ כי שם ה' נקרא עליך, כך הנושא תפלין של ראש נאמר בו וראו כל עמי הארץ וגו' כדאי' פ' הרואה דף נ"ז רא"א זה תפלין ש"ר, ומשמעות טוטפות, הוא תכשיט המורה על חשיבות האדם הנושאו, וכמו תורה שבע"פ שבחה הוא שיהא חמוקי ירכיך בסתר כדאיתא במסכת מו"ק [ד' ט"ז], כך תפלין של יד הוא מכוסה(א). והנה בפ' ראשונה כתיב בתפלין ש"ר ולזכרון בין עיניך ובפ' שניה כתיב ולטוטפת בין עיניך, עוד בפ' ראשונה כתיב בתפלין ש"י על ידך בכ"ף פשוטה ובפרשה שניה כתיב על ידכה, דמשמעו יד כהה, ולמדנו מזה שהאטר מניח על שמאל שלו דוקא, היינו משום דבפרשה ראשונה מפרש שהתפלין יש להם כח התורה במקצת לענין קבלת עול מלכות שמים והשתעבדות הלב והמוח להשגחתו ית', וזהו לזכרון בין עיניך היינו שיהיה לזכרון על כל האמור בתכלית יציאת מצרים. ולפי זה הטעם הא דציותה תורה להקדים תפלין ש"י לש"ר, משום דתחלה יש לשעבד הלב ואח"כ המוח, היינו תחלה הרצון ואח"כ השכל, כדאיתא בירושלמי ברכות ספ"א ולא תתורו אחרי לבבכם ואחרי עיניכם, ליבא ועינא תרי סרסורי דעבירה נינהו העין רואה והלב חומד, ואף על גב שהעין רואה תחלה, מכ"מ ראיה ראשונה היא יכולה להיות פתאומית ואי אפשר להיות נזהר בה, כדאי' בע"ז ד' כ' ברשב"ג, אלא אזהרה היא שלא יהא הלב חומד ויוסיף להביט בעבירה, אלא יסיר עיניו מראות ברע, מש"ה יש לשעבד תחלה הלב. ולפי זה הטעם היה ראוי להיות הדין דאפילו אטר יד יניח תפלין ש"י נגד הלב, אבל בא פרשה שניה וביאר הכתוב שהתפלין יש להם כח התורה במקצת גם לענין מלחמה והגנה שבא ע"י שני כחות התורה שבכתב ושבע"פ, מש"ה כתיב בתפילין ש"ר לטוטפות, דמשמעו תכשיט, והיינו כמו תורה שבכתב דכתיב ביה וראו כל עמי הארץ וגו', ה"נ נאמר בתפלין ש"ר וכדאי' בפ' הרואה כמש"כ לעיל, ותפלין ש"י הוא כמו כח תורה שבע"פ כמש"כ. ולפי זה הטעם הקדים תפלין ש"י לש"ר, משום דכמו החרב שאין התיק לתכשיט אלא בזמן שהסייף מונח בו, אבל בלי סייף כלל אינו לתועלת כלל אפילו להתקשט בו, משא"כ תכלית הסייף אפילו בלי תיק תכליתו שוה, אלא שאין לו תפארת לנושאיו כשהוא בלי תיק, כך תכלית תורה שבכתב אינו אלא בזמן שמאמינים בתורה שבע"פ, ויודעים ממנו אם מעט אם הרבה, אבל בלא זה אינו מועיל כלל, משא"כ תכלית תורה שבע"פ אפילו אינו מביט בתורה שבכתב מועיל הרבה למלחמתן של ישראל, אלא שאינו לתפארת, וע' מש"כ בס' דברים ל"ב ב' בהר"ד, מש"ה ציותה התורה להקדים תפלין ש"י לש"ר ללמדנו דעת דאי אפשר לתורה שבכתב בלי תורה שבע"פ כלל. ולפ"ז הטעם שנמשל לחרב, ראוי לאטר יד ימינו להניח תפלין ש"י על שמאל שלו, כמו שהגבור כשהוא אטר אוחז החרב על שמאל שלו, מש"ה כתיב בפ' שניה ידכה יד כהה דידי'. ולמדנו מפרשיות של תפלין שהן ארבע, שהעיקר הטעם הוא השני יותר מטעם הראשון, שהרי לשון לטוטפות בתפלין ש"ר כתיב שלש פעמים בתורה, משא"כ לזכרון כתיב רק בפ' קדש, ותדע עוד, דלפי טעם הזכרון והשתעבדות היה ראוי גם לאטר יד להניח תפלין ש"י על שמאל דכל אדם כדי שיהא מונח נגד לבו, ובא הטעם השני והכריע טעם הראשון. והדעת נותנת ע"ז שכך ראוי להיות, שהרי הידיעה שהתפלין הוא חרב לה' ולישראל הוא בעצמו מביא השתעבדות למלכות שמים, שהרי אפילו חרב הגשמי שביד הגבור אינה מסוגלת לשמרו כ"כ מכל פגע ואסון אם לא כשהיא באה מכח המלוכה, וא"כ מוכרח הוא ג"כ לזכור השתעבדות למלכות, וכש"כ חרב הרוחני שאינו בא אלא מכח עבודת מלכות שמים ית', הדבר מובן אשר בלי השתעבדות לעול מ"ש, אין התפלין אלא מזכיר עון להתפש בם ח"ו, ולא נדרש לכתוב בתורה שהתפלין בא לזכירה מיוחדת בלב ובמוח, אלא בשעה שהאדם מישראל שפוי מכל צרה ואינו נדרש לשום הגנה, ואז מ"מ בא כח התפלין להזכירו שממשלת קונו וּמִשְׂרָתוֹ עליו, וכדאיתא בברכות רפ"ד דבעידנא דבדחי טובא אז התפלין להזכיר שיהיה ברעדת עול מלכות שמים, אבל מעט מעט אנשים המה מישראל דבדחי טובא, וכדאיתא בב"ר פצ"ז כשם שהפרנסה בכל יום כך גאולה בכל יום, והיינו גאולה מכל צרה כפרש"י מגילה דף י"ז ב' בפי' ברכת גואל ישראל, וכ"ז בא ע"י תפלין, וממילא בא הבטחון הזה לעורר על השעבוד וכי כך הוא חובתנו, וכך יפה לנו לטוב לנו כל הימים: